П’яны майстар 2

«П’яны майстар 2» (Кітайская: 醉拳二; Кантонская раманізацыя: Jui Kuen II) — ганконгскі фільм 1994 года пра баявыя майстэрствы з удзелам Джэкі Чана у ролі кітайскага нацыянальнага героя Вонга Фэй Хунга. Гэта апошні фільм Чана, зняты ў традыцыйным стылі фільмаў пра баявыя майстэрствы. У 2000 годзе фільм выпусцілі ў амерыканскі пракат пад назвай «Легенда пра п’янага майстра» (Англійская: The Legend of Drunken Master).

У ганконгскай фільмаграфіі стужка мае своеасаблівую сувязь з фільмам «П’яны майстар» 1978 года, але не з’яўляецца яго сіквэлам. У 2005 годзе амерыканскі часопіс «Time» уключыў «П’янага майстра 2» у спіс 100 найлепшых кінастужак за ўвесь час.

 Сюжэт 

Падзеі фільма адбываюцца ў першай чвэрці XX стагоддзя ў мацерыковым Кітаі. Вонг Фэй Хунг (Джэкі Чан) са сваім бацькам Вонг Кей Йінгам (Ці Лунг) і служкай вяртаюцца з кірмаша на цягніку дадому. Фэй Хунг, які не жадае плаціць пошліну за жэньшэнь, ідзе супраць бацькавых загадаў і вырашае падкінуць тавар у багаж супрацоўніка англійскай дыпламатычнай місіі, якой пошліна не датычыцца.

На наступным прыпынку Фэй Хунг разам са служкай пранікаюць у вагон першага класа, каб вярнуць жэньшэнь. У багажным вагоне Фэй Хунг сустракаецца з маньчжурскім афіцэрам Фу Венчы (Лю Калюнг) у момант, калі апошні крадзе з багажа рэч, якая ўпакавана гэтак жа, як і жэньшэнь, у жоўтую хустку. Фэй Хунг пускаецца ўдагонку за незнаёмцам, каб вярнуць скрадзены жэньшэнь, але атрымлівае сур’ёзны адпор, бо незнаёмец добра валодае кунг-фу. Незнаёмец перакананы, што Фэй Хунг здраднік, і намагаецца забіць яго. Падчас бойкі Фэй Хунг дэманструе стыль «п’яны кулак», але няўдала. У выніку Фэй Хунг вяртаецца да цягніка, а Фу Венчы застаецца са скруткам, у якім ён знаходзіць жэньшэнь.

У цягніку тым часам супрацоўнікі англійскай дыпламатычнай місіі шукаюць скрадзеную рэч. Падчас вобыску пасажыраў яны просяць сям’ю Вонгаў паказаць усе свае рэчы. Так Фэй Хунг выяўляе, што ў яго руках апынулася вельмі каштоўная нефрытавая пячатка аднаго з былых кітайскіх імператараў. Ад выкрыцця Фэй Хунга ратуе сын паўночнакітайскага генерала (Эндзі Лаў). Далей у сцэне прыватнай размовы з хаўруснікамі выяўляецца, што англійскі амбасадар аказваецца галоўным арганізатарам трафіка каштоўных гістарычных артэфактаў з Кітая ў Англію. Ён прыказвае знайсці і даставіць пячатку да яго.

Каб уратавацца ад бацькавага гнева за страчаны жэньшэнь, Фэй Хунг прадае карэнне ад бансая аднаму з кліентаў. Але такое карэнне можа быць небяспечным для чалавека, калі яго зварыць. Мачыха Фэй Хунга Лінг (Аніта Муй) вырашае дапамагчы яму і аддае свае карàлі ў пазыку, каб купіць сапраўдны жэньшэнь. Гэта прымушае сяброў сям’і Вонг думаць, што тыя маюць патрэбу ў грошах. На гэтым няўдачы сям’і Вонг не скончваюцца, бо хаўруснікі англійскага амбасадара Джон (Кен Ло) і Генры (Хо Сунг Пак) намагаюцца абрабаваць жанчыну, бо думаюць, што пячатка знаходзіцца ў яе. Фэй Хунг увязваецца ў бойку з бандытамі. Падчас бойкі Лінг просіць Фэй Хунга ўжыць «п’яны кулак» і, каб заахвоціць яго, дае яму напіцца віна. Калі Фэй Хунг частуецца алкаголем, то яго байцовы стыль «п’яны кулак» робіцца эфектыўным, і ён паспяхова перамагае ў бойцы. Калі бацька бачыць свайго п’янага сына, які ўчыніў бойку пасярод вуліцы, а потым даведваецца аб махлярствах з жэньшэнем, ён збівае Фэй Хунга, пазбаўляе яго спадчыны і праганяе з дома.

Засмучаны Фэй Хунг ідзе ў рэстаран, дзе зноў напіваецца. У рэстаран прыходзяць Джон і Генры са сваімі людзьмі, моцна збіваюць Фэй Хунга і падвешваюць таго на слупе з надпісам «Кароль п’янай бойкі». Майстар Вонг прабачае Фэй Хунга і расказвае яму, што, каб ужываць «п’яны кулак» эфектыўна, трэба быць уважлівым са спажываннем алкаголя. Наступнай ноччу да сям’і Вонг прыязджае незнаёмец з цягніка, у якім бацька прызнае знакамітага майстра Фу Венчы. Фу Венчы расказвае, што за артэфакт апынуўся у руках Фэй Хунга, і чаму патрэбна не дапусціць, каб пячатка апынулася ў англійскага амбасадара. У гэты момант вялікая колькасць бандытаў з сякерамі, якіх наняло англійскае консульства, атакуе Фэй Хунга і Фу Венчы. Пасля працяглай бойкі ўдваіх супраць вялікай банды майстар Фу і Фэй Хунг збягаюць, але іх падкаравульваюць ахоўнікі амбасадара. Яны застрэльваюць майстра Фу і забіраюць пячатку.

Наступнай ноччу Фэй Хунг з сябрам пранікаюць у будынак амбасады, каб забраць пячатку, але натыкаюцца на засаду. Іх жорстка збіваюць і пагражаюць забіць, калі майстар Вонг не прадасць частку сваёй зямлі побач з амбасадай. Вонг пагаджаецца з умовамі і губляе сваю зямлю, у той час як Фэй Хунг губляе надзею на вяртанне пячаткі.

У той жа час на фабрыцы, якая належыць англічанам, пачынаецца страйк супраць закрыцця прадпрыемства, падчас якога працаўнікі даведваюцца, што пад выглядам прадукцыі фабрыкі ў Англію вывозяць гістарычныя каштоўнасці Кітая. Працаўнікі выбіваюць банду з фабрыкі, а Фэй Хунг распраўляецца з Джонам і Генры з дапамогай прамысловага спірта і «п’янага кулака».

Сям’я Вонг атрымлівае ўзнагароду за сваю дапамогу ў раскрыцці махлярстваў з боку Брытанскага консульства.

 Акцёры і здымачная група 

П’яны майстар зняты кінакампаніяй Леанарда Хо Golden Harvest. Лю Дзялянь зрэжысіраваў большую частку фільма, акрамя фінальнай сяміхвіліннай бойкі паміж Фэй Хунгам і Джонам. Апошнюю сцэну рэжысіраваў асабіста Джэкі Чан.

 Здымачны працэс 

Рэжысёр Лю Дзялянь і Джэкі Чан часта спрачаліся і сварыліся з нагоды здымачнага працэсу. Сярод асноўных спрэчных момантаў быў стыль, якім карыстаўся Лю Дзялянь падчас працы: хуткія ўдары, запаволеныя рухі і выкарыстанне шырокавугольных аб’ектываў дзеля гульні з перспектывай. Таксама Чану не падабалася, што Дзялянь аддаваў перавагу адмысловаму стылю кунг-фу, а не так званаму «п’янаму» стылю. Урэшце Лю Дзялянь пакінуў здымачную пляцоўку, і фінальныя сцэны бойкі здымаліся пад кіраўніцтвам Джэкі Чана.

Фінальная бойка павінна была здымацца з удзелам Хо Сунг Пака (роля Генры), але той атрымаў расцягненне шчыкалаткі. Таму Чан прымусіў свайго целаахоўніка Кен Ло (роля Джона) трэніравацца на працягу трох месяцаў, каб той здолеў зняцца ў фінальным эпізодзе. Сама бойка ў фільме доўжыцца каля сямі хвілін, але здымалася яна на працягу чатырох месяцаў. Джэкі Чан адзначаў, што адзін дзень здымак бойкі ў выніку прыносіў тры секунды, якія ішлі ў фільм.

 Амерыканская версія 

Для амерыканскага рэліза стужкі ў 2000 годзе кампазітар Майкл Вандмахер змяніў музычнае суправаджэнне. Саму стужку выпусцілі ў амерыканскі пракат пад назвай «Легенда пра п’янага майстра».

Змены закранулі гукавыя эфекты фінальнай бойкі з мэтай зрабіць бойку менш гвалтоўнай. Таксама з амерыканскай версіі быў выдалены фінальны эпізод, у якім Фэй Хунг аслеп і зрабіўся разумова адсталым з-за ўжывання прамысловага спірта.

 Касавыя зборы 
П’яны майстар 2 меў вялізны поспех у Ганконгу: падчас паказа ў кінатэатрах фільм сабраў HKD 40 971 484, нягледзячы нават на тое, што Джэкі Чан пасварыўся падчас здымак з Лю Дзялянем. Праз шэсць гадоў фільм выпусцілі на амерыканскі кінарынак, дзе стужка атрымала прыбытак у памеры $ 11 555 430.

 Спасылкі 



Катэгорыя:Фільмы Ганконга
Катэгорыя:Фільмы Джэкі Чана